古意
作者：方一夔
朝代：宋

paragraphs: 子房英特人，易老窮根柢。
縱橫出妙用，萬變不離體。
當其報秦時，家難不顧弟。
揮槌擣祖龍，結客自燕薊。
天地爲震動，此身一稊米。
秦亡志雖酬，韓破顔仍泚。
來謁龍準公，投機類天啟。
中原紛戰爭，兩强力難觝。
雍容談笑間，國恥竟刷洗。
舊君有反服，臣子獲盡禮。
雄心就斂退，勳業猶唾涕。
仙人在何許，高步凌北濟。
壑松作糗糧，煮石當酒醴。
千載邈高風，仰望首重稽。